b"\n_START_ARTICLE_\nGrease (film)\n_START_SECTION_\nHandling\n_START_PARAGRAPH_\nFilmen foreg\xc3\xa5r p\xc3\xa5 Rydell High School i 1950'erne, hvor man f\xc3\xb8lger en gruppe elevers sidste \xc3\xa5r. Danny Zuko tilh\xc3\xb8rer en drengegruppe, der gerne vil have et godt ry, men Danny har i sommerferien m\xc3\xb8dt den s\xc3\xb8de Sandy Olsson fra Australien og er blevet forelsket i hende. _NEWLINE_Hvad Danny ikke ved, er at Sandy er blevet udvekslingsstudent p\xc3\xa5 netop Rydell, og hun pr\xc3\xb8ver at finde sin plads i pigegruppen Pink Ladies, der ledes af den seje Betty Rizzo. Danny bliver forvirret over at se Sandy, og det meste af filmen g\xc3\xa5r med forviklingerne mellem de to. Undervejs er der mange sm\xc3\xa5 bihistorier med nogle af de andre unge fra de to grupper, suppleret af et tv-transmitteret bal fra skolen og et bilv\xc3\xa6ddel\xc3\xb8b mellem Kenickie fra Dannys gruppe og en barsk fyr fra en rivaliserende gruppe._NEWLINE__NEWLINE_Filmen slutter med dimissionsfesten, hvor alle sm\xc3\xa5 problemer bliver l\xc3\xb8st. Sandy har f\xc3\xa5et hj\xc3\xa6lp til at blive forvandlet til en sej pige, og hun og Danny ender med at blive sammen og flyver til slut v\xc3\xa6k i Dannys bil."